Diari Oficial de la Generalitat Valenciana


Sumari del DOGV 3427, del 04-02-1999 (1999/854)

ORDRE de 21 de gener de 1999, de la Conselleria de Sanitat, per la qual es regula el règim de prestació de les guàrdies mèdiques en el servei d'atenció especialitzada i dels descansos del personal que en fa.
---------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/01/21/(2)/dof/vci/html**

### Dades del document

Número de DOGV
:   3427

Data del DOGV
:   04-02-1999

Secció del DOGV
:   I. DISPOSICIONS GENERALS

Número del document
:   1999/854


Data del document
:   21-01-1999

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * horari de treball
    * legislació
    * metge
    * política sanitària
    * ajuda social

ORDRE de 21 de gener de 1999, de la Conselleria de Sanitat, per la qual es regula el règim de prestació de les guàrdies mèdiques en el servei d'atenció especialitzada i dels descansos del personal que en fa. [1999/M854]
  
El Síndic de Greuges, en la resolució d'una queixa, s'ha pronunciat sobre la regulació de les guàrdies mèdiques i recomana a la Conselleria de Sanitat que realitze o impulse les accions pertinents que tendisquen a suplir omissions legislatives o reglamentàries en aquesta matèria i que adopte les mesures necessàries que impedisquen abusos respecte als metges al servei del Servei Valencià de Salut en matèria de jornada i descansos.
  
Així mateix en el marc del desplegament del Decret 186/1996, de 31 d'octubre, pel qual s'aprovava el Reglament sobre Estructura, Organització i Funcionament de l'Atenció Especialitzada, s'establí la possibilitat de concedir l'exempció de l'obligació de realitzar guàrdies mèdiques a aquells facultatius majors de 45 anys, sempre que les necessitats del servei ho permeteren. D'aquesta manera, es feia necessària l'aprovació d'una norma que regulara els diferents aspectes de les guàrdies mèdiques, dins d'un procés que possibilite l'aplicació gradual de l'article 23 del decret citat, i que haurà de tendir, a la vista de l'estudi dels resultats que es desprenguen de la reducció de l'obligació de fer guàrdies mèdiques fins als 55 anys, a la seua minoració gradual fins als 50 anys d'edat, com a primer pas.
  
En virtut d'això, després d'haver sigut negociat a la Mesa Sectorial de Sanitat, d'acord amb allò que s'ha previst en l'apartat b) de l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques i en l'exercici de les competències atribuïdes al conseller de Sanitat en l'article 5.d) del Decret 33/1997, de 26 de febrer, del Govern Valencià, pel qual s'aprova el Reglament Orgànic i Funcional de la Conselleria de Sanitat,
  
ORDENE
  
Article 1. Horaris de guàrdia
  
La guàrdia de presència física del personal facultatiu d'Atenció Especialitzada serà de 17 hores (de 15.00 a 08.00 h) els dies laborables (de dilluns a dissabte) i de 24 hores (de 08.00 a 08.00 h) els diumenges i dies festius, segons el calendari laboral.
  
Article 2. Descans després de la guàrdia de presència física
  
L'endemà de presència física és dia de descans obligatori i remunerat.
  
Si la guàrdia de presència física s'efectua diumenge, el dia de descans corresponent serà dilluns i, a més a més, donarà dret a un dia de compensació que s'afegirà als períodes de vacances.
  
En el cas de les guàrdies fetes en dissabte, el dia de descans obligatori serà únicament diumenge.
  
Article 3. Límit en el nombre de guàrdies de presència física
  
El nombre màxim de guàrdies de presència física que pot fer un facultatiu obligatòriament serà de tres mensuals. De forma voluntària podrà fer totes les que vulga i li permeta el director de l'hospital, sempre que es complisca tota la normativa vigent en matèria de guàrdies mèdiques.
  
Quan per necessitats assistencials justificades, durant els períodes de vacances d'estiu (juliol, agost, setembre), Nadal i Setmana Santa, resulte imprescindible un increment de guàrdies que supere el màxim de tres guàrdies mensuals per facultatiu, la direcció del centre recorrerà, per ordre, a l'oferta dels facultatius que vulguen fer-ne de forma voluntària; en segon lloc, al nomenament de facultatius per a la prestació de serveis en els termes previstos en l'article 54 de la Llei 66/97, i en tercer lloc, a la designació obligatòria de facultatius del servei on s'haja produït la necessitat assistencial.
  
En aquest últim supòsit, l'excés de guàrdies es distribuirà de forma igualitària entre tots els facultatius.
  
Cada tres dies o fracció de tres superior a les 36 guàrdies obligatòries a l'any donarà dret a un dia de compensació que s'afegirà als períodes de vacances, independentment dels concedits per les guàrdies realitzades en diumenge.
  
Article 4. Direcció de guàrdia
  
Segons la classificació dels hospitals de la Comunitat Valenciana que estableix l'article 4 del Reglament sobre Estructura, Organització i Funcionament de l'Atenció Especialitzada (Decret 186/1966, de 18 d'octubre), als hospitals amb serveis o unitats de referència de la Comunitat Valenciana i als hospitals amb serveis o unitats de referència d'àrees, es designarà com a cap de la guàrdia el responsable de l'Àrea d'Urgències d'aqueix dia.
  
En la resta d'hospitals (hospitals amb serveis o unitats d'àrea, hospitals amb serveis o unitats d'assistència a crònics i de llarga estada i els hospitals monogràfics) la direcció de guàrdia serà voluntària i en el cas d'absència de voluntaris, l'exercirà la persona designada pel director de l'hospital.
  
El cap de guàrdia exercirà les funcions del director de l'hospital durant el període de la jornada en què aquest no es trobe present, i sempre que es tracte de qüestions inajornables.
  
La direcció de guàrdia tindrà una retribució econòmica addicional, sobre el mòdul de guàrdia que rebrà per la seua labor assistencial igual que la resta de facultatius del torn de guàrdia, equivalent a mitja guàrdia.
  
Article 5. Dies especials de guàrdia
  
Els dies 24 i 31 de desembre es consideraran com a guàrdies de festius, amb una retribució de guàrdia de 24 hores.
  
Els dies 1 de gener, 6 de gener, 9 d'octubre i 25 de desembre tindran tractament de diumenge, per la qual cosa donarà dret a un dia de compensació que s'afegirà al període de vacances.
  
Article 6. Exempció de guàrdies de presència física per raó d'edat
  
Els facultatius de 54 complits o més podran cursar al director de l'hospital una sol·licitud d'exempció de la realització de guàrdies de presència física.
  
La direcció de l'hospital podrà en qualsevol moment, a partir de la presentació de la dita sol·licitud, acordar l'exempció de la realització d'atenció continuada, sempre que s'hagen cobert les necessitats assistencials. Transcorregut el termini d'un any des de la presentació de la sol·licitud, sense que s'haja adoptat l'oportuna resolució, el facultatiu deixarà de fer guàrdies sense cap més tràmit. Aquest termini es considerarà com a temps màxim obligatori, i la direcció de l'hospital haurà de fer les actuacions establides en el segon paràgraf de l'apartat tercer d'aquesta ordre a fi que es concedisca l'exempció sol·licitada com més prompte millor.
  
En el cas que un facultatiu exempt ja de realitzar guàrdies de presència física per raó d'edat vulga fer-ne, haurà de comprometre's a prestar servei com a metge de guàrdia per un període mínim d'un any.
  
DISPOSICIÓ TRANSITÒRIA
  
La data d'inici de la presentació de sol·licituds de l'exempció prevista en l'apartat sisé serà de l'entrada en vigor de la present ordre.
  
Les sol·licituds es cursaran davant de la direcció de l'hospital on preste els seus serveis el facultatiu.
  
DISPOSICIÓ FINAL
  
Aquesta ordre entrarà en vigor l'endemà al de la seua publicació en el Diari Oficial de la Generalitat Valenciana.
  
València, 21 de gener de 1999
  
El conseller de Sanitat,


Còpia Permalink ELI